Lapin Terhokerhoille Vuoden vapaaehtoinen toimintamuoto -palkinto - Leikkipäivä
Lapin Terhokerhoille Vuoden vapaaehtoinen toimintamuoto -palkinto
Lapin maakunnallinen järjestöneuvottelukunta on valinnut vuoden vapaaehtoiseksi toimintamuodoksi Lapin Terhokerhot. Palkinto myönnettiin tänä vuonna ensimmäistä kertaa, ja se jaetaan järjestöille ja verkostoille, jotka ovat toiminnallaan innostaneet, edesauttaneet ja rakentaneet yhteistyötä järjestöjen tai muiden yhteistyökumppaneiden kanssa.
Terhokerhot ovat Mannerheimin Lastensuojeluliiton ja Suomen Punaisen Ristin vapaaehtoisten ohjaamia maksuttomia kohtaamispaikkoja, joihin ovat tervetulleita lapset, eläkeläiset ja muut aikuiset viettämään kiireetöntä aikaa sekä leikkimään yhdessä. Terhokerhoissa pelataan, askarrellaan, retkeillään, luetaan, lauletaan tai ollaan vaan ja jutellaan, sen mukaan mitä osallistujat ovat yhdessä suunnitelleet.
– On suuri kunnia saada olla vapaaehtoisten puolesta vastaanottamassa tätä hienoa palkintoa. Kiitos kuuluu lukuisille yhdistyksille, järjestöille ja muille toimijoille, jotka ovat lähteneet innolla mukaan Terhokerhoihin. Vapaaehtoiset ovat tulleet todella suurella sydämellä ohjaamaan kerhoja ja innostaneet mukaan uusia osallistujia ja vapaaehtoisia, iloitsee Pokka-Mattanen.
Palkinnon myöntämisen perusteluina on, että Terhokerho Lappi -toiminnassa on erityistä konkreettinen yhteistyö eri vapaaehtoisten järjestöjen ja yhdistysten kesken koko Lapin alueella. Terhokerho on harvaan asutulla alueella perheitä tukeva ja rakentuu paikallisten toimijoiden varaan. Kerhoissa lapset, eläkeläiset, lasten vanhemmat ja isovanhemmat sekä muut aikuiset leikkivät, liikkuvat, lukevat ja puuhaavat yhdessä. Kerhoista osa toimii ikäihmisten palvelukodeissa, minne ulkopuolisten vierailut ovat erittäin tervetulleita. Lapset saavat ikäihmisiltä kiireetöntä aikaa, elämyksiä ja kokevat turvallisuutta ja ikäihmiset puolestaan mielekästä sisältöä arkeensa, todetaan perusteluissa.
Verkkosivut: www.kokosuomileikkii.fi, www.terhokerho.fi.